‘Nasionale slaagsyfer veel laer as dié van Afrikaanse skole’Dr. Danie Brink van die Skoleondersteuningsentrum. Argieffoto: Esté Meyer Jansen/Maroela Media. Indien Afrikaanse skole se uitslae nie by die 2018-matriekuitslae gereken word nie, sou die departement van basiese onderwys die afgelope week met ’n laer slaagsyfer, minder wiskunde-onderskeidings en ’n kleiner persentasie universiteitsvrystellings kon spog. Dit is een van die bevindings wat die Skoleondersteuningsentrum (SOS) in hul 2019-matriekverslag maak. Die SOS het Dinsdag sy jaarlikse matriekverslag by die Afrikaans Hoër Meisieskool in Pretoria bekendgestel. Dié organisasie stel sedert 2015 elke jaar ’n matriekverslag bekend, met ontledende data en kommentaar op die Nasionale Senior Sertifikaat se uitslae. Elaine Krige, woordvoerder van die SOS, sê die doel van hierdie verslag is om ’n kritiese blik op die eksamenuitslae te werp, met spesifieke verwysing na die prestasie van Afrikaanse skole. Die verslag fokus veral op die uitslae vir wiskunde, wetenskap, rekeningkunde en Afrikaans Huistaal. Volgens die SOS se berekeninge, was die algehele slaagsyfer vir matrikulante in Afrikaanse skole verlede jaar 86,9%, teenoor die nasionale slaagsyfer van 78,2%. Sou Afrikaanse skole uit die vergelyking gelaat word, sou die nasionale slaagsyfer 76,7% gewees het. Vir die doeleindes van hierdie verslag sluit Afrikaanse skole enige skool in wat Afrikaans as huistaal aanbied. Die SOS kon ook vasstel dat enkelmedium Afrikaanse skole ’n slaagsyfer van 90% behaal het. Luidens die verslag het Afrikaanse skole ook die volgende prestasies behaal: Dr. Danie Brink, hoof van die SOS, Marna Jordaan, hoof van die Afrikaanse Hoër Meisieskool in Pretoria, Valentyn van der Merwe, wiskunde-spesialis verbonde aan die SOS, Elaine Krige skakelbeampte van die SOS. (Foto met vergunning van Forum Nuus) Valentyn van der Merwe, wiskunde-spesialis verbonde aan die SOS, meen Afrikaanse skole se puik prestasie in wiskunde kan toegeskryf word aan verskeie aspekte, insluitend hoogs opgeleide onderwysers met ’n hoë moraal. “Uit die SOS se vorige navorsing is bevind dat meer as 80% van hierdie onderwysers vlak 2‑wiskunde of hoër op universiteitsvlak het. Hierdie onderwysers het verder ook 97,3% behaal in die Gautengse rekordeksamen twee jaar gelede,” sê Van der Merwe. “Ons huidige LUR van onderwys, mnr. Panyaza Lesufi, sê gereeld in die media dat ons leerders moet voorberei vir die 21ste eeu. Ons sien egter tans die teenoorgestelde wanneer ons leerders in wiskunde assesseer,” sê hy. Hy wys daarop dat tegnologie dit moontlik maak om die antwoorde van die meeste vrae in wiskunde, wat nie interpretasie vereis nie, met ’n slimfoon uit te werk. “Apps soos Wolfram Alpha en PhotoMath kan ingewikkelde wiskunde vir jou bereken. Die SOS kon binne 25 minute die eindeksamen slaag slegs met die gebruik van tegnologie. Vraag 1 en vraag 5 van Vraestel een, wat 27 punte van die vraestel uitgemaak het, kon ons binne enkele minute bereken,” sê Van der Merwe. “Ons moet leerders eerder blootstel aan hoër orde denke en redenering in vandag se wiskunde-klaskamer. Ons sien dat Afrikaanse skole geweldig goed presteer. Dit self is ’n bewys dat hierdie skole ruimte het om hoër orde denke in die klaskamer te bevorder wat innovasie en kreatiwiteit stimuleer by leerders. Dit is kritiek om hierdie vaardighede vir leerders te leer, omdat hulle dit in ’n tegnologiese era benodig.”